გოტიე (მუსიკოსი)
ვაუტერ დე ბაკერი (დ. 1980 წლის 21 მაისს), უფრო ცნობილი სასცენო სახელით გოტიე (Gotye) — ბელგიელი და ავსტრალიელი მულტი-ინსტრუმენტალისტი მუსიკოსი და სიმღერის ავტორი/მომღერალი. სასცენო სახელი Gotye აღებულია Gauthier-სგან, რაც „ვალტერის“ ან „ვაუტერის“ ფრანგული ეკვივალენტი. მომღერლის ვოკალს ხშირად ადარებენ პიტერ გებრიელისა და სტინგის ხმებს. გოტიეს დამოუკიდებლად გამოცემული აქვს სამი სტუდიური ალბომი და ერთი ალბომი პირველი ორი ალბომის სიმღერების რემიქსებით. იგი შედის მელბურნულ ტრიო The Basics-ში, რომელსაც 2002 წლიდან დამოუკიდებლად აქვს გამოცემული 3 სტუდიური ალბომი. გოტიეს 2001 წლის სინგლი „Somebody That I Used to Know“ ბილბორდის ცხელი ასეულის პირველ ადგილზე მოხვდა და იგი იქცა რიგით მეხუთე ავსტრალიელ მუსიკოსად, რომელმაც ეს მოახერხა და რიგით მეორე ბელგიელად, 1963 წელს The Singing Nun-ის შემდეგ. ავსტრალიული მუსიკის დაჯილდოებაზე მან ხუთი პრიზი მიიღო. ნომინირებული იყო 2011 წლის MTV-ს ევროპულ მუსიკალურ ჯილდოზე, საუკეთესო მომღერლის წოდებაზე აზიასა და წყნარი ოკეანეს ტერიტორიაზე. 2013 წელს მიიღო სამი „გრემი“ - წლის ჩანაწერისათვის, წლის საუკეთესო პოპ-დუეტის/ჯგუფის შესრულების („Somebody That I Used to Know“) და საუკეთესო ალტერნატიული ალბომისთვის (Making Mirrors).